Abraham Cowley
Store norske leksikon,Språk og litteratur,Litteratur i verden,Europa,Storbritannia og Nord-Irlands litteratur,Storbritannia og Nord-Irlands litteratur på 1600-tallet
Abraham Cowley var en engelsk dikter. Han utgav sin første diktsamling, Poeticall Blossomes, da han var 15 år. Han ble utstøtt fra Cambridge på grunn av sine rojalistiske sympatier i 1643, og søkte senere tilflukt i Frankrike. Imens ble hans snirklete kjærlighetsdikt The Mistress utgitt i 1647. Han vendte tilbake til England i 1654, ble fengslet året etter, men kunne i 1656 utgi sine Poems. Diktsamlingen inneholdt blant annet Pindarique Odes og et uavsluttet epos i klassiske kupletter om den unge David, Davideis. Odene følger ikke Pindars faste mønster, men utvikler en friere form, som fikk stor innflytelse på senere diktere.
Cowley ble i sin samtid regnet som en større dikter enn Milton, men ettertiden har glemt det meste av hans vers. Det som fremdeles leses, er hans 11 essays, delvis på prosa og delvis på vers, som han skrev i tiden etter restaurasjonen; trykt i Works i 1668. De rommer en klassisk livsvisdom som kom til å bli typisk for den nyklassisistiske perioden. Les mer i Store norske leksikon Storbritannias litteratur